Il-Kummissjoni Ewropea llum irrakkomandat li l-Istati Membri ma jagħtux appoġġ finanzjarju lil kumpaniji b'rabtiet ma' pajjiżi li jinsabu fil-lista ta' ġuriżdizzjonijiet tat-taxxa li ma jikkooperawx tal-UE. Ir-restrizzjonijiet għandhom japplikaw ukoll għall-kumpaniji li ġew ikkundannati għal reati finanzjarji serji, inklużi, fost oħrajn, frodi finanzjarja, korruzzjoni, nuqqas ta' ħlas ta' obbligi tat-taxxa u tas-sigurtà soċjali. L-għan tar-rakkomandazzjoni tal-lum huwa li tipprovdi gwida lill-Istati Membri dwar kif jistabbilixxu l-kundizzjonijiet għall-appoġġ finanzjarju li jipprevjenu l-użu ħażin tal-fondi pubbliċi u jsaħħu s-salvagwardji kontra l-abbuż tat-taxxa fl-UE kollha, f'konformità mal-liġijiet tal-UE. Billi jikkoordinaw restrizzjonijiet fuq l-appoġġ finanzjarju, l-Istati Membri jipprevjenu wkoll l-ispariġġi u d-distorsjonijiet fis-Suq Uniku. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Aħna ninsabu f'sitwazzjoni bla preċedent fejn volumi eċċezzjonali ta' għajnuna mill-Istat qed jingħataw lil impriżi fil-kuntest tat-tifqigħa tal-coronavirus. Speċjalment f'dan il-kuntest, mhuwiex aċċettabbli li l-kumpaniji li jibbenefikaw minn appoġġ pubbliku jwettqu prattiki ta' evitar tat-taxxa li jinvolvu rifuġji fiskali. Dan ikun abbuż tal-baġits nazzjonali u tal-UE, għad-detriment tal-kontribwenti u tas-sistemi tas-sigurtà soċjali. Flimkien mal-Istati Membri, irridu niżguraw li dan ma jseħħx.” Paolo Gentiloni, il-Kummissarju għall-Ekonomija, qal: “Il-ġustizzja u s-solidarjetà jinsabu fil-qalba tal-isforzi ta' rkupru tal-UE. Aħna lkoll ninsabu f'din il-kriżi flimkien u kulħadd irid iħallas is-sehem ġust tiegħu tat-taxxa sabiex inkunu nistgħu nappoġġaw u mhux nimminaw l-isforzi kollettivi tagħna biex nirkupraw. Dawk li apposta jduru mar-regoli tat-taxxa jew iwettqu attività kriminali ma għandhomx ikunu appoġġati mis-sistemi li jkunu qed jippruvaw jevitaw. Irridu nipproteġu l-fondi pubbliċi tagħna, sabiex ikunu jistgħu verament jappoġġaw lill-kontribwenti onesti fl-UE kollha.” Huwa f'idejn l-Istati Membri biex jiddeċiedu jekk jixtiqux jagħtu appoġġ finanzjarju u jfasslu miżuri f'konformità mar-regoli tal-UE, inklużi r-regoli dwar l-għajnuna mill-Istat, u l-objettivi ta' politika tagħhom. It-tifqigħa tal-coronavirus kienet teħtieġ sforzi bla preċedent kemm fil-livell nazzjonali kif ukoll f'dak tal-UE biex jiġu appoġġati l-ekonomiji tal-Istati Membri u jiġi ffaċilitat l-irkupru tagħhom. Dan jinkludi appoġġ finanzjarju sostanzjali biex jiġu pprovduti likwidità u kapital għall-kumpaniji, jiġu salvati l-impjiegi, jiġu salvagwardjati l-katini ta' provvista u jiġu ffaċilitati r-riċerka u l-iżvilupp. F'dan il-kuntest, diversi Stati Membri esprimew ir-rieda tagħhom li jadottaw regoli, li jirrestrinġu l-aċċess għal appoġġ bħal dan minn kumpaniji involuti fi prattiki ta' evitar tat-taxxa li jinvolvu rifuġji fiskali, jew li ġew ikkundannati għal reati finanzjarji, u talbu gwida mill-Kummissjoni dwar kif l-aħjar li jindirizzaw dan it-tħassib. Ir-rakkomandazzjoni tal-lum għandha l-għan li tipprovdi mudell lill-Istati Membri, f'konformità mal-liġijiet tal-UE, dwar kif jevitaw li l-appoġġ pubbliku jintuża fi skemi ta' frodi fiskali, evażjoni jew evitar tat-taxxa jew ħasil ta' flus, jew finanzjament tat-terroriżmu. B'mod partikolari, kumpaniji b'rabtiet ma' ġuriżdizzjonijiet fuq il-lista tal-UE ta' ġuriżdizzjonijiet tat-taxxa li ma jikkooperawx (eż. jekk kumpanija tkun residenti għal finijiet ta' taxxa f'ġuriżdizzjoni bħal din) ma għandhomx jingħataw appoġġ pubbliku. Jekk l-Istati Membri jiddeċiedu li jintroduċu dispożizzjonijiet bħal dawn fil-leġiżlazzjoni nazzjonali tagħhom, il-Kummissjoni tissuġġerixxi numru ta' kundizzjonijiet li għandhom jagħmlu l-appoġġ finanzjarju kontinġenti fuqhom. Il-lista tal-UE ta' ġuriżdizzjonijiet tat-taxxa li ma jikkooperawx hija l-aħjar bażi biex jiġu applikati dawn ir-restrizzjonijiet, peress li din tippermetti lill-Istati Membri kollha jaġixxu b'mod konsistenti u tevita miżuri individwali li jistgħu jiksru l-liġi tal-UE. L-użu ta' din il-lista biex jiġu implimentati r-restrizzjonijiet se joħloq ukoll aktar ċarezza u ċertezza għan-negozji. Fl-istess ħin, il-Kummissjoni hija lesta li tiddiskuti mal-Istati Membri l-pjanijiet speċifiċi tagħhom biex jiżguraw li l-għoti ta' għajnuna mill-Istat, b'mod partikolari fil-forma ta' rikapitalizzazzjonijiet, ikun limitat għall-impriżi li jħallsu s-sehem ġust tagħhom tat-taxxa. Il-Kummissjoni tirrakkomanda wkoll eċċezzjonijiet għal dawn ir-restrizzjonijiet – li jiġu applikati taħt kundizzjonijiet stretti – sabiex jiġu protetti l-kontribwenti onesti. Anki jekk ikollha rabtiet ma' ġuriżdizzjonijiet fuq il-lista tal-UE ta' ġuriżdizzjonijiet tat-taxxa li ma jikkooperawx, kumpanija xorta għandha tkun tista' taċċessa l-appoġġ finanzjarju f'ċerti ċirkostanzi. Dan jista' jkun il-każ, bħala eżempju, jekk tkun tista' tagħti prova li tkun ħallset taxxa adegwata fl-Istat Membru għal perjodu partikolari ta' żmien (eż. l-aħħar tliet snin) jew jekk ikollha preżenza ekonomika ġenwina fil-pajjiż elenkat. L-Istati Membri huma mħeġġa jintroduċu sanzjonijiet xierqa biex jiskoraġġixxu lill-applikanti milli jipprovdu informazzjoni falza jew mhux preċiża. L-Istati Membri għandhom jaqblu wkoll ma' rekwiżiti raġonevoli biex kumpaniji jagħtu prova li ma hemm l-ebda rabta ma' ġuriżdizzjoni fuq il-lista tal-UE ta' ġuriżdizzjonijiet tat-taxxa li ma jikkooperawx. Ir-rakkomandazzjoni tissuġġerixxi prinċipji li jgħinu lill-Istati Membri f'dan il-qasam. Fl-aħħar nett, l-Istati Membri għandhom jinfurmaw lill-Kummissjoni dwar il-miżuri li se jimplimentaw biex jikkonformaw mar-rakkomandazzjoni tal-lum, f'konformità mal-prinċipji ta' governanza tajba tal-UE. Il-Kummissjoni se tippubblika rapport dwar l-impatt ta' din ir-rakkomandazzjoni fi żmien tliet snin. Għal aktar informazzjoni, ara: URL